# Oznámenie o vyhlásení výberového konania

Ministerstvo školstva, vedy, výskumu a športu Slovenskej republiky (ďalej len „ministerstvo“) v súlade s § 14 ods. 2 zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“), vyhlasuje výberové konanie na obsadenie funkcie

# členov odvolacej komisie Slovenskej akreditačnej agentúry pre vysoké školstvo so sídlom v Bratislave (ďalej len „agentúra“).

Hlavné úlohy

* preskúmavanie postupov výkonnej rady agentúry a pracovných skupín na základe námietok podaných účastníkom konania k rozhodnutiam alebo k vyjadreniam výkonnej rady agentúry.

Počet obsadzovaných miest: 5 miest členov odvolacej komisie

Zároveň prví dvaja neúspešní uchádzači, ktorí splnili požiadavky a kritériá na obsadenie funkcie člena odvolacej komisie podľa § 9 ods. 6 zákona budú vymenovaní za náhradníkov členov odvolacej komisie.

Kvalifikačné predpoklady a osobitné kvalifikačné predpoklady:

Za člena odvolacej komisie možno podľa § 9 ods. 4 zákona vymenovať fyzickú osobu, ktorá je bezúhonná a má spôsobilosť na právne úkony v plnom rozsahu.

Pri troch členoch odvolacej komisie podľa § 9 ods. 5 zákona je podmienkou vymenovania aj:

1. vysokoškolské vzdelanie druhého stupňa v študijnom odbore právo; ak uchádzač získal vysokoškolské vzdelanie najprv v prvom stupni a následne v druhom stupni, vyžaduje sa, aby v oboch stupňoch získal vzdelanie v študijnom odbore právo a
2. najmenej päťročná odborná prax v oblasti práva.

Pri dvoch členoch odvolacej komisie a náhradníkoch podľa § 9 ods. 6 zákona je podmienkou vymenovania pôsobenie najmenej päť rokov:

1. vo funkcii profesora alebo docenta na vysokej škole so sídlom na území Slovenskej republiky alebo
2. vo funkcii profesora alebo docenta na vysokej škole so sídlom mimo územia Slovenskej republiky alebo v obdobnej funkcii.

Iné kritériá a požiadavky v súvislosti s obsadzovanou funkciou

1. bezúhonnosť,
2. spôsobilosť na právne úkony v plnom rozsahu,
3. znalosť zákona č. 269/2018 o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov,
4. znalosť zákona č. 131/2002 o vysokých školách a o zmene a doplnení niektorých zákonov v znení neskorších predpisov a iných všeobecne záväzných právnych predpisov z oblasti vysokého školstva,
5. znalosť Štandardov a usmernení na zabezpečovanie kvality v Európskom priestore vysokoškolského vzdelávania (ESG 2015),
6. znalosť štandardov pre vnútorný systém zabezpečovania kvality, štandardov pre študijný program a štandardov pre habilitačné konanie a inauguračné konanie,
7. orientácia v oblasti vysokoškolského vzdelávania a v systémoch zabezpečovania jeho kvality.

Funkcia člena odvolacej komisie je nezlučiteľná s funkciou člena výkonnej rady agentúry, s funkciou kontrolóra agentúry a s funkciou vedúceho kancelárie agentúry. Funkcia člena odvolacej komisie, ktorý bol vybraný na základe splnenia kvalifikačných požiadaviek podľa § 9 ods. 5 zákona, je nezlučiteľná s pracovným pomerom alebo iným pracovnoprávnym vzťahom s vysokou školou so sídlom na území Slovenskej republiky.

Funkcia člena odvolacej komisie je ďalej podľa § 13 ods. 1 zákona nezlučiteľná s funkciou:

1. rektora a prorektora; to platí, aj ak ide o osobu poverenú výkonom funkcie rektora,
2. štatutárneho orgánu súkromnej vysokej školy,
3. člena správnej rady verejnej vysokej školy alebo člena správnej rady súkromnej vysokej školy,
4. člena vedeckej rady vysokej školy, umeleckej rady vysokej školy alebo vedeckej a umeleckej rady vysokej školy (ďalej len „vedecká rada vysokej školy“) alebo kolektívneho orgánu fakulty, v ktorého pôsobnosti je habilitačné konanie,
5. dekana; to platí, aj ak ide o osobu poverenú výkonom funkcie dekana,
6. vedúceho súčasti vysokej školy,
7. kvestora,
8. vedúceho zamestnanca vysokej školy, vedúceho zamestnanca fakulty,
9. prezidenta Slovenskej republiky,
10. poslanca Národnej rady Slovenskej republiky, poslanca Európskeho parlamentu, poslanca zastupiteľstva samosprávneho kraja, poslanca zastupiteľstva obce alebo poslanca miestneho zastupiteľstva,
11. člena vlády Slovenskej republiky (ďalej len „vláda“),
12. štátneho tajomníka,
13. generálneho tajomníka služobného úradu,
14. predsedu samosprávneho kraja, starostu obce alebo starostu mestskej časti,
15. predsedu, vedúceho alebo riaditeľa ústredného orgánu štátnej správy alebo orgánu štátnej správy,
16. prokurátora, sudcu alebo sudcu Ústavného súdu Slovenskej republiky alebo
17. predsedu Slovenskej akadémie vied alebo člena jej predsedníctva.

Podľa § 13 ods. 4 zákona je člen odvolacej komisie povinný najneskôr v deň vymenovania do funkcie skončiť výkon inej funkcie alebo činnosti, ktorá je nezlučiteľná s funkciou člena odvolacej komisie ukončiť. Člen odvolacej komisie je povinný do 30 dní po svojom vymenovaní písomne oznámiť ministrovi školstva, vedy, výskumu a športu Slovenskej republiky, že spĺňa podmienky nezlučiteľnosti svojej funkcie.

Podľa § 9 ods. 3 zákona funkčné obdobie člena odvolacej komisie je štyri roky. Tá istá osoba môže vykonávať funkciu člena odvolacej komisie najviac dve funkčné obdobia.

Druh pracovnoprávneho vzťahu

Dohoda o prácach vykonávaných mimo pracovného pomeru.

Zoznam požadovaných dokladov

K písomnej žiadosti o účasť na výberovom konaní (ďalej len „žiadosť“) uchádzač prikladá:

1. profesijný štruktúrovaný životopis s uvedením kontaktných údajov uchádzača, s prehľadom dosiahnutého vzdelania a odbornej praxe,
2. motivačný list,
3. doklad preukazujúci získanie požadovaného vysokoškolského vzdelania (kópia vysvedčenia, diplomu alebo iného rovnocenného dokladu o najvyššom dosiahnutom vzdelaní; pri zahraničnom diplome aj rozhodnutie ministerstva o uznaní zahraničného diplomu za rovnocenný diplom získaný po absolvovaní vysokoškolského vzdelania na území Slovenskej republiky),
4. čestné vyhlásenie o splnení podmienok podľa § 9 ods. 5 a 6 zákona s uvedením právnickej osoby, na ktorej túto prax vykonáva,
5. čestné vyhlásenie o splnení podmienok podľa § 13 ods. 1 až 3 zákona,
6. čestné vyhlásenie o bezúhonnosti a o spôsobilosti na právne úkony v plnom rozsahu,
7. čestné vyhlásenie o pravdivosti údajov uvádzaných v žiadosti a v ostatných požadovaných dokladoch,
8. súhlas dotknutej osoby so spracovaním osobných údajov uvádzaných v žiadosti a v požadovaných dokladoch na účel výberového konania podľa osobitného predpisu.

Oprávnenie na oboznamovanie sa s utajovanými skutočnosťami Nevyžaduje sa.

Dátum a miesto podania žiadosti spolu s požadovanými dokladmi

Žiadosť spolu s požadovanými dokladmi je možné podať najneskôr v termíne

**do 20. decembra 2023.** Na žiadosti podané po stanovenom termíne sa neprihliada.

Žiadosť o zaradenie do výberového konania sa spolu s požadovanými dokumentmi podáva v písomnej forme s označením „Výberové konanie SAAVŠ – odvolacia komisia“,v listinnej podobe na adresu:

Ministerstvo školstva, vedy, výskumu a športu Slovenskej republiky

sekcia vysokých škôl

Stromová 1

813 30 Bratislava

alebo elektronicky na e-mailovú adresu: [odbor.vsv@minedu.sk](mailto:odbor.vsv@minedu.sk.)

Pre prihlásenie sa do výberového konania je rozhodujúci:

1. deň odovzdania žiadosti do podateľne ministerstva,
2. deň odovzdania žiadosti na poštovú prepravu alebo
3. deň elektronického doručenia žiadosti.

Ministerstvo pozve na výberové konanie uchádzačov, ktorí spĺňajú stanovené požiadavky a ktorí doručili ministerstvu požadované doklady v stanovenej lehote.